### NN 120/2025 (12.9.2025.), Pravilnik o provedbi Programa potpore za obnovu narušenog proizvodnog potencijala u sektoru mesnog govedarstva, svinjogojstva, te mesnog ovčarstva i kozarstva za razdoblje od 2025. do 2027. godine

Ministarstvo poljoprivrede, šumarstva i ribarstva

1711

Na temelju članka 39. stavka 5. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.), ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE ZA OBNOVU NARUŠENOG PROIZVODNOG POTENCIJALA U SEKTORU MESNOG GOVEDARSTVA, SVINJOGOJSTVA, TE MESNOG OVČARSTVA I KOZARSTVA ZA RAZDOBLJE
 OD 2025. DO 2027. GODINE

Predmet Pravilnika

Članak 1.

Ovim se Pravilnikom propisuje provedba Programa potpore za obnovu narušenog proizvodnog potencijala u sektoru mesnog govedarstva, svinjogojstva, te mesnog ovčarstva i kozarstva za razdoblje od 2025. do 2027. godine donesenog Odlukom Vlade Republike Hrvatske, klasa: 022-03/25-04/291, urbroj: 50301-27/22-25-2 od 3. srpnja 2025. godine (u daljnjem tekstu: Program).

Dodjela potpore

Članak 2.

(1) Potpora iz Programa dodjeljuje se u skladu s točkom 3.(d) i 6.(h) članka 14. Uredbe Komisije (EU) 2022/2472 od 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL 327/1, 21. 12. 2022.) (u daljnjem tekstu: Uredba o poljoprivrednom izuzeću).

(2) Potpore dodijeljene kroz Program ispunjavaju sve opće uvjete utvrđene u Poglavlju I. Uredbe o poljoprivrednom izuzeću.

Pojmovi

Članak 3.

(1) Pojmovi koji se koriste u ovom Pravilniku imaju sljedeće značenje:

1. korisnik je svaka fizička ili pravna osoba koja je ostvarila pravo na potporu i zadovoljila uvjete Programa i ovoga Pravilnika

2. podnositelj je svaka fizička ili pravna osoba koja je podnijela zahtjev na temelju ovoga Pravilnika

3. mikro, mala i srednja poduzeća definirana su člankom 2. Priloga 1. Uredbe o poljoprivrednom izuzeću

4. Obiteljsko poljoprivredno gospodarstvo i obrt registriran za obavljanje poljoprivredne djelatnosti kao fizičke osobe smatraju se mikro i malim poduzećima

5. gospodarstvo je definirano Matičnim identifikacijskim brojem poljoprivrednog gospodarstva (MIBPG)

6. posljednja dojava brojnog stanja svinja jest dojava brojnog stanja svinja na gospodarstvu koja prethodi datumu početka podnošenja zahtjeva za potporu, ne starija od 6 mjeseci

7. koeficijent standardnog prinosa je prosječna novčana vrijednost bruto proizvodnje svake poljoprivredne varijable iz članka 6. stavka 1. Provedbene uredbe Komisije 2015/220

8. standardni prinos je standardna vrijednost bruto proizvodnje i za potrebe Programa izračunava se iz broja ženskih grla mesnih i/ili kombiniranih pasmina goveda, ovaca i/ili koza na gospodarstvu koja su se barem jednom telila/janjila ili jarila, te iz broja krmača i suprasnih krmača na gospodarstvu.

(2) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

Mjere u provedbi Programa

Članak 4.

Mjere u provedbi Programa su:

Mjera 1.: Potpora za obnovu narušenog proizvodnog potencijala u sektoru mesnog govedarstva

Mjera 2.: Potpora za obnovu narušenog proizvodnog potencijala u sektoru svinjogojstva

Mjera 3.: Potpora za obnovu narušenog proizvodnog potencijala u sektoru mesnog ovčarstva i kozarstva.

Uvjeti prihvatljivosti korisnika

Članak 5.

(1) Prihvatljivi korisnici su mikro, mala i srednja poduzeća iz članka 2. Priloga 1. Uredbe o poljoprivrednom izuzeću, koja uzgajaju goveda, svinje, ovce i/ili koze.

(2) Prihvatljivi korisnici potpore u Mjeri 1. i Mjeri 3. moraju ispunjavati sljedeće uvjete:

a) biti upisani u Upisnik poljoprivrednika ili Upisnik obiteljskih poljoprivrednih gospodarstava

b) ne isporučuju mlijeko u odobreni objekt u poslovanju s hranom životinjskog podrijetla

c) nisu upisani u Upisnik odobrenih objekata u poslovanju s hranom životinjskog podrijetla, Odjeljak IX. – Sirovo mlijeko i mliječni proizvodi

d) nisu upisani u Upisnik registriranih objekata u poslovanju s hranom životinjskog podrijetla s opisom djelatnosti prerada mlijeka na gospodarstvu i/ili sir i vrhnje i/ili mljekomat i/ili pokretni mljekomat

e) biti upisani u Registar objekata (farmi)

f) grla upisana u Jedinstveni registar držanih životinja (u daljnjem tekstu: JRDŽ) te posjeduju najmanje:

– 3 uvjetna grla krava koja pripadaju skupini mesnih i/ili kombiniranih pasmina goveda, izuzev izvornih pasmina goveda

– 3 uvjetna grla koja pripadaju skupini mesnih i/ili kombiniranih pasmina ovaca i/ili koza

g) iznimno, gospodarstava koja isporučuju mlijeko u odobreni objekt u poslovanju s hranom životinjskog podrijetla ili su gospodarstva upisana u Upisnik odobrenih objekata u poslovanju s hranom životinjskog podrijetla ili su upisana u Upisnik registriranih objekata u poslovanju s hranom životinjskog podrijetla s opisom djelatnosti sir i vrhnje i/ili mljekomat i/ili pokretni mljekomat, prihvatljiva su za broj grla iz skupine mesnih pasmina upisanih u JRDŽ na dan 31. prosinca godine koja prethodi godini podnošenja zahtjeva.

(3) Prihvatljivi korisnici potpore u Mjeri 2. moraju ispunjavati sljedeće uvjete:

a) biti upisani u Upisnik poljoprivrednika ili Upisnik obiteljskih poljoprivrednih gospodarstava

b) biti upisani u Registar objekata (farmi) te prema posljednjoj dojavi brojnog stanja svinja drže najmanje 3 uvjetna grla krmača i/ili suprasnih krmača.

(4) Za izračun broja uvjetnih grla primjenjuju se koeficijenti za krave 1, krmače 0,5, ovce i koze 0,15.

(5) Potpora se ne može dodijeliti gospodarstvima koja su neaktivna, odnosno zatvorena u Upisniku poljoprivrednika odnosno Upisniku poljoprivrednih gospodarstava.

Oblik i način dodjele potpore

Članak 6.

(1) Potpora uzgajivačima goveda, krmača, ovaca i koza dodjeljuje se za pokriće troškova nastalih prilikom povećanja standardnog prinosa potencijala za proizvodnju na gospodarstvu.

(2) U izračunu se koriste koeficijenti standardnog prinosa pro­izvodnje (KSP), koji se preuzimaju iz kalkulatora ekonomske veličine poljoprivrednog gospodarstva (EVPG), a iznose za kravu 849,50 €, za rasplodnu krmaču 432,28 €, za rasplodnu kozu 320,98 € te rasplodnu ovcu 143,83 €.

(3) Veličina poljoprivrednog gospodarstva izračunava se:

a) iz broja ženskih grla mesnih i/ili kombiniranih pasmina goveda na gospodarstvu koja su se barem jednom telila, izuzev izvornih pasmina goveda

b) iz broja ženskih grla mesnih i/ili kombiniranih pasmina ovaca i/ili koza na gospodarstvu koja su se barem jednom janjila/jarila

c) iz broja grla krmača i suprasnih krmača na gospodarstvu.

(4) Ako se na poljoprivrednom gospodarstvu nalazi više vrsta grla iz stavka 3. ovoga članka, korisnik je dužan odabrati vrstu za koju podnosi zahtjev za potporu te se na osnovu korisnikova odabira izračunava standardni prinos proizvodnje tog gospodarstva.

(5) Maksimalni iznos potpore po poljoprivrednom gospodarstvu izračunava se po formuli:

X (€) = (a – b) × KSP

u kojoj je:

− X – maksimalni iznos potpore po gospodarstvu u eurima

− a – potencijal poljoprivrednog gospodarstva iskazan u broju prihvatljivih krava, ovaca i/ili koza na dan 31. prosinca godine koja prethodi godini podnošenja zahtjeva za potporu i/ili u broju krmača i suprasnih krmača temeljem posljednje dojave brojnog stanja svinja na gospodarstvu, uvećan za 10, 20, 30 ili 40 %, prema odabiru podnositelja zahtjeva za potporu.

− b – broj prihvatljivih krava, ovaca i/ili koza držanih na gospodarstvu na dan 31. prosinca godine koja prethodi godini podnošenja zahtjeva za potporu i/ili broj krmača i suprasnih krmača na temelju posljednje dojave brojnog stanja svinja na gospodarstvu

− a – b – rast potencijala proizvodnje iskazan kao razlika u broju grla prije i nakon sudjelovanja u Programu, zaokružen na viši cijeli broj

− KSP – koeficijent standardnog prinosa proizvodnje iz kalkulatora EVPG za jedno prihvatljivo grlo.

(6) Najviši iznos potpore koji se može ostvariti je:

– u sektoru mesnog govedarstva 80.000,00 €/korisniku

– u sektoru svinjogojstva 50.000,00 €/korisniku

– u sektoru mesnog ovčarstva i kozarstva 30.000,00 €/korisniku.

(7) Jedan korisnik u mogućnosti je ostvariti pravo na potporu u okviru svih mjera Programa ali ne više od jednom u programskom razdoblju.

(8) Ako se nakon zaprimanja svih pristiglih zahtjeva koji zadovoljavaju kriterije za potporom, utvrdi da je ukupni iznos zahtjeva veći od iznosa osiguranog u Državnom proračunu za ovu namjenu, iznos potpore po korisniku razmjerno će se umanjiti.

Način i rokovi podnošenja zahtjeva

Članak 7.

(1) Zahtjev za potporu (u daljnjem tekstu: Zahtjev) popunjava se putem AGRONET zaštićene mrežne aplikacije Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) izravno ili u podružnicama Agencije za plaćanja.

(2) Uz Zahtjev iz stavka 1. ovoga članka podnositelj Zahtjeva dužan je u ZIP datoteku na AGRONET-u priložiti u potpunosti ispunjenu Izjavu ovjerenu potpisom za fizičke osobe odnosno potpisom i pečatom za pravne osobe.

(3) Podnositelj Zahtjeva u Izjavi iz stavka 2. ovoga članka potvrđuje da:

– je podnio Zahtjev iz stavka 1. ovoga članka

– je upoznat s odredbama Programa i ovoga Pravilnika

– su podaci navedeni u Zahtjevu i Izjavi istiniti

– će omogućiti sve kontrole nadležnih tijela

– ima, odnosno nema poslovne subjekte koji su međusobno povezani vlasničkim ili drugim odnosima

– ispunjava uvjete prihvatljivosti korisnika sukladno članku 5. ovoga Pravilnika

– je ostvario, odnosno nije ostvario, plaćanja iz drugih izvora za istu svrhu.

(4) Po popunjavanju Zahtjeva iz stavka 1. ovoga članka te popunjavanju i učitavanju Izjave sukladno stavku 2. ovoga članka podnositelj Zahtjeva dužan je ispisati Zahtjev s AGRONET-a, ovjeriti ga potpisom za fizičke ili potpisom i pečatom za pravne osobe te zajedno s Izjavom iz stavka 2. ovoga članka dostaviti u zatvorenoj omotnici s nazivom i adresom podnositelja Zahtjeva napisanima na poleđini, preporučenom poštom s povratnicom na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, s naznakom: »Program potpore za obnovu narušenog proizvodnog potencijala u sektoru mesnog govedarstva, svinjogojstva, te mesnog ovčarstva i kozarstva za razdoblje od 2025. do 2027. godine« ili osobno na prijemnom odjelu (pisarnica) Agencije za plaćanja.

(5) Obrazac Izjave iz stavka 2. ovoga članka, kao i upute za popunjavanje i prilaganje u elektroničkom obliku objavljuje Agencija za plaćanja na svojim službenim mrežnim stranicama (www.apprrr.hr).

(6) Zahtjevi za potporu podnose se od 1. travnja do 30. travnja za svaku godinu trajanja Programa.

(7) Iznimno od odredbi stavka 6. ovoga članka, u 2025. godini, zahtjevi se podnose u razdoblju od 15. rujna do 5. listopada 2025. godine.

(8) Datum slanja Zahtjeva i Izjave iz stavka 4. ovoga članka smatra se datumom podnošenja Zahtjeva u smislu ovoga Pravilnika.

Dopuna i/ili ispravak

Članak 8.

Ako je Zahtjev i/ili Izjava nepotpun ili su potrebne ispravke ili dodatna obrazloženja vezana uz dostavljenu dokumentaciju, Agencija za plaćanja kontaktirat će podnositelja zahtjeva i zatražiti dopunu, ispravke ili dodatna obrazloženja dokumentacije, što je podnositelj dužan dostaviti u roku od osam dana od dana zaprimanja zahtjeva za dopunu, ispravak ili dodatna obrazloženja.

Administrativna kontrola

Članak 9.

(1) Prihvatljivim se smatraju isključivo Zahtjevi podneseni na način propisan u članku 7. ovoga Pravilnika.

(2) Zahtjevi iz članka 7. ovoga Pravilnika, podneseni izvan roka u članku 7. stavcima 6. i 7. ovoga Pravilnika, neće se razmatrati.

(3) Agencija za plaćanja provodi administrativnu kontrolu Zahtjeva na temelju:

– uvjeta prihvatljivosti za ostvarivanje prava na potporu navedenih u Programu i ovome Pravilniku i

– drugih podataka iz internih baza i registara drugih tijela državne uprave i agencija.

(4) U slučaju da se tijekom administrativne kontrole utvrdi da su informacije na Izjavi iz članka 7. stavka 2. ovoga Pravilnika vezane uz poslovne subjekte koji su međusobno povezani vlasničkim ili drugim odnosima, dostavljene od strane podnositelja neistinite ili netočne, svi podneseni Zahtjevi povezanih subjekata podnositelja bit će odbijeni, a podnositelji isključeni iz ostvarivanja prava na potporu iz Programa.

(5) Zahtjevi podneseni sukladno članku 7. ovoga Pravilnika uz koje je priložena Izjava na kojoj je podnositelj potvrdio da postoje i da ne postoje poslovni subjekti s kojima je povezan vlasničkim ili drugim odnosima odnosno na kojima je izabrao više od jedne tvrdnje neće se smatrati valjanima te neće biti uzeti u obzir pri administrativnoj kontroli i odobravanju potpore.

(6) Agencija za plaćanja na temelju rezultata provedene administrativne kontrole donosi:

a) Odluku o odobrenju isplata korisnicima, koji su udovoljili uvjetima ovoga Pravilnika ili

b) Odluku o neudovoljavanju uvjetima za ostvarivanje prava na potporu podnositeljima, koji ne udovoljavaju propisanim uvjetima.

(7) Agencija za plaćanja Odluke iz stavka 6. ovoga članka podnositeljima zahtjeva dostavlja u skladu s člankom 15. stavkom 2. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24., u daljnjem tekstu: Zakon o poljoprivredi) putem AGRONET-a.

(8) Podnositeljima koji nisu postupili u skladu sa stavkom 1. ovoga članka Agencija za plaćanja će izdati Rješenje o odbacivanju zahtjeva za pokretanje postupka na temelju članka 41. Zakona o općem upravnom postupku (»Narodne novine«, br. 47/09. i 110/21.).

(9) Agencija za plaćanja provodi administrativnu kontrolu ispunjavanja obveza korisnika potpore iz članka 10. ovoga Pravilnika.

Obveze korisnika potpore

Članak 10.

(1) Korisnici u sektoru mesnog govedarstva, ovčarstva i kozarstva se obvezuju u roku od 24 mjeseca od dana primitka potpore imati upisano u JRDŽ 10, 20, 30 ili 40 % više prihvatljivih grla krava, ovaca i/ili koza sukladno odabiru podnositelja, u odnosu na broj prihvatljivih krava, ovaca i/ili koza upisanih u JRDŽ na dan 31. prosinca godine koja prethodi godini podnošenja zahtjeva za potporu.

(2) Korisnici u sektoru svinjogojstva obvezuju se po isteku 24 mjeseca od dana primitka potpore u roku od 30 dana imati evidentiranu minimalno jednu dojavu brojnog stanja svinja na gospodarstvu, te temeljem dojave/dojava imati na gospodarstvu 10, 20, 30 ili 40 % više krmača i/ili suprasnih krmača sukladno odabiru podnositelja, u odnosu na broj grla na temelju dojave koja je osnova za izračun potpore.

(3) Ukoliko izračunata vrijednost broja grla iz stavaka 1. i 2. ovoga članka nije cijeli broj, broj grla se određuje na način da se dobivena vrijednost zaokružuje na viši cijeli broj.

(4) Administrativnu kontrolu ispunjavanja obveza iz ovoga članka provodi Agencija za plaćanja na temelju dostavljene dokumentacije, podataka iz dostupnih registara i za ovu svrhu zatraženih podataka iz drugih registara.

(5) Ukoliko se na temelju administrativne kontrole korisnika iz stavka 4. ovoga članka utvrdi da nije postupao u skladu s obvezama propisanim Programom i ovim Pravilnikom, isti je u obvezi vratiti puni iznos dobivene potpore.

Povrat sredstava

Članak 11.

(1) U slučaju neopravdanih plaćanja, korisnik potpore vratit će iznos koji mu je Agencija za plaćanja odredila Odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Žalbe

Članak 12.

Na odluke iz članka 9. stavka 6. i članka 11. stavka 1. ovoga Pravilnika može se podnijeti žalba u skladu s člankom 15. stavkom 5. Zakona o poljoprivredi.

Viša sila i izvanredne okolnosti

Članak 13.

(1) Ako korisnik Programa ne može ispunjavati svoje obveze zbog više sile ili izvanrednih okolnosti, zadržava pravo na potporu.

(2) Viša sila ili izvanredne okolnosti su vanjski nepovoljni utjecaji koje nije bilo moguće predvidjeti, spriječiti niti ukloniti, nastali u slučajevima:

– smrti korisnika (nositelja, odgovorne osobe ili člana poljoprivrednog gospodarstva)

– dugoročne profesionalne nesposobnosti korisnika (nositelja, odgovorne osobe i člana poljoprivrednog gospodarstva)

– ozbiljne prirodne katastrofe koja utječe na poljoprivredno gospodarstvo

– nenamjernog uništenja poljoprivrednih objekata na poljoprivrednom gospodarstvu

– epizootske bolesti koja utječe na dio ili svu stoku korisnika

– izlučenja grla koja su prouzročile divlje životinje

– izvlaštenja cijelog ili velikog dijela poljoprivrednog gospodarstva ako se to izvlaštenje nije moglo predvidjeti na dan podnošenja zahtjeva.

(3) O slučaju više sile ili izvanrednih okolnosti korisnik ili njegov ovlaštenik dužan je u pisanom obliku, na Obrascu 1. Priloga 1. ovoga Pravilnika, uz prilaganje odgovarajućih dokaza, izvijestiti Agenciju za plaćanja u roku od 15 radnih dana od trenutka kada to može učiniti.

(4) O prijavljenim slučajevima više sile ili izvanrednih okolnosti odlučuje Povjerenstvo u Agenciji za plaćanja.

Zaštita podataka

Članak 14.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju tak­vih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Završne odredbe

Članak 15.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 326-01/24-01/21
 Urbroj: 525-13/857-25-9
 Zagreb, 28. kolovoza 2025.

Potpredsjednik Vlade
 i ministar
 David Vlajčić, v. r.

PRILOG 1.

OBRAZAC 1.: SLUČAJ VIŠE SILE ILI IZVANREDNE OKOLNOSTI

Popunjava korisnik/subjekt/ovlaštenik:

PODACI O PODNOSITELJU ZAHTJEVA:

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1. | Naziv korisnika/subjekta: |  | | | | | | | | | | | | | | | | | | |
| 2. | Mjesto, ulica, kućni broj: |  |  | |  | | |  |  | |  | | | | | | | | | |
| 3. | Telefonski broj: |  | | | | | | | | | | | | | | | | | | |
| 4. | E-mail: |  | | | | | | | | | | | | | | | | | | |
| 5. | OIB: |  | | | |  | | | | |  | |  |  |  |  |  |  |  |  |
| 6. | MIBPG: |  | | | | | | | | | | |  |  |  |  |  |  |  |  |
| 7. | Godina podnošenja zahtjeva: |  | |  | | |  | | |  | |  | | | | | | | | |

PODACI O OVLAŠTENIKU\*:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 8. | Ime i prezime: |  | | | | | | | | | | |
| 9. | Mjesto, ulica, kućni broj: |  | | | | | | | | | | |
| 10. | Telefonski broj: |  | | | | | | | | | | |
| 11. | E-mail: |  | | | | | | | | | | |
| 12. | OIB: |  |  |  |  |  |  |  |  |  |  |  |
| \* Popuniti ako okolnosti prijavljuje ovlaštenik. | | | | | | | | | | | | |

Uzroci više sile i izvanrednih okolnosti (označiti križićem /x/)

|  |  |
| --- | --- |
|  | smrt korisnika (nositelja, odgovorne osobe ili člana poljoprivrednog gospodarstva) |
|  | dugoročna profesionalna nesposobnost korisnika (nositelja, odgovorne osobe ili člana poljoprivrednog gospodarstva) |
|  | ozbiljna prirodna katastrofa koja utječe na poljoprivredno gospodarstvo |
|  | nenamjerno uništenje poljoprivrednih objekata na poljoprivrednom gospodarstvu |
|  | epizootska bolest koja utječe na dio ili svu stoku korisnika |
|  | izlučenja grla koja su prouzročile divlje životinje |
|  | izvlaštenja cijelog ili velikog dijela poljoprivrednog gospodarstva ako se to izvlaštenje nije moglo predvidjeti na dan podnošenja zahtjeva |

1. Opis više sile ili izvanredne okolnosti:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Dokazi koji su priloženi uz obrazac koji potvrđuju navode:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O višoj sili i izvanrednim okolnostima korisnik ili njegov ovlaštenik dužan je Agenciju za plaćanja u poljoprivredi, ribarstvu i ruralnom razvoju pisano obavijestiti i poslati relevantne dokaze u roku od petnaest (15) radnih dana od trenutka kada to može učiniti.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Izjavljujem da zbog više sile i izvanrednih okolnosti ne mogu ispunjavati obveze za koje je ostvarena potpora za obnovu narušenog proizvodnog potencijala iz Programa potpore za obnovu narušenog proizvodnog potencijala u sektoru mesnog govedarstva, svinjogojstva, te mesnog ovčarstva i kozarstva za razdoblje od 2025. do 2027. godine.

|  |  |
| --- | --- |
| Datum: | Pečat i potpis/Potpis odgovorne osobe: |

Obrazac u tiskanom obliku dostavite na adresu: Agencija za plaćanja u poljoprivredi, ribarstvu i ruralnom razvoju, s naznakom: Program potpore za obnovu narušenog proizvodnog potencijala u sektoru mesnog govedarstva, svinjogojstva, te mesnog ovčarstva i kozarstva za razdoblje od 2025. do 2027. godine, Ulica grada Vukovara 269d, 10000 Zagreb.